CELEX: 62014CN0361
Language: sk
Date: 2014-07-25 00:00:00
Title: Vec C-361/14 P: Odvolanie podané 25. júla 2014 : Európska komisia proti rozsudku Všeobecného súdu (siedma komora) z  13. mája 2014 vo veci T-458/10 až T-467/10 a T-471/10, Peter Mc Bride a i./Európska komisia

29.9.2014   
            
            
               SK
            
            
               Úradný vestník Európskej únie
            
            
               C 339/14
            
         Odvolanie podané 25. júla 2014: Európska komisia proti rozsudku Všeobecného súdu (siedma komora) z 13. mája 2014 vo veci T-458/10 až T-467/10 a T-471/10, Peter Mc Bride a i./Európska komisia
   (Vec C-361/14 P)
   2014/C 339/16
   Jazyk konania: angličtina
   
      Účastníci konania
   
   
      Odvolateľka: Európska komisia (v zastúpení: A. Bouquet, A. Szmytkowska, splnomocnení zástupcovia, B. Doherty, barrister)
   
      Ďalší účastníci konania: Peter McBride, Hugh McBride, Mullglen Ltd, Cathal Boyle, Thomas Flaherty, Ocean Trawlers Ltd, Patrick Fitzpatrick, Eamon McHugh, Eugene Hannigan, Larry Murphy a Brendan Gill
   
      Návrhy odvolateľky
   
   Odvolateľka navrhuje, aby Všeobecný súd:
   
               —
            
            
               zrušil rozsudok Všeobecného súdu Európskej únie (siedma komora) z 13. mája 2014 v spojených veciach T-458/10 až T-467/10 a T-471/10 Peter McBride a iní/Európska komisia,
            
         
               —
            
            
               zamietol žalobu o neplatnosť a v každom prípade prvý žalobný návrh,
            
         
               —
            
            
               alternatívne vrátil vec Všeobecnému súdu Európskej únie na rozhodnutie o žalobných dôvodoch, ktoré mu boli predložené a o ktorých Súdny dvor Európskej únie nerozhodol a
            
         
               —
            
            
               zaviazal žalobcov v prvostupňovom konaní na náhradu trov odvolacieho konania ako aj konania pred Všeobecným súdom.
            
         
      Odvolacie dôvody a hlavné tvrdenia
   
   Komisia uvádza, že napadnutý rozsudok by mal byť zrušený z týchto dôvodov:
   
                
            
            
               Po prvé Všeobecný súd nesprávne vyložil a nesprávne uplatnil článok 266 Zmluvy o fungovaní Európskej únie (ďalej len „ZFEÚ“ alebo „Zmluva“) v spojení s článkom 263 ZFEÚ a zásadou efektívnosti, zásadou rozdelenia právomocí, zásadou právnej istoty, zásadou kontinuity právneho poriadku, časového uplatnenia práva, zásadou legitímnej dôvery a zásadou upravujúcou následnosť právnych predpisov v rozsahu, v akom zrušil niektoré rozhodnutia Komisie, ktorých účelom bolo splniť povinnosti Komisie podľa rozsudkov v spojených veciach T-218/03 až T-241/03, Boyle a i./Komisia a v spojených veciach C-373/06 P, C-379/06 P a C-382/06 P, Flaherty a i./Komisia. Napadnutý rozsudok uvádza, že Komisia mala povinnosť prijať opatrenia potrebné na dosiahnutie súladu s týmito rozsudkami, ale nemala na to právomoc.
            
         
                
            
            
               Po druhé Všeobecný súd neuviedol riadne odôvodnenie svojho rozsudku a neodpovedal na hlavné tvrdenie Komisie (ako aj na otázku prípustnosti v jednej veci). Tým porušil článok 36 Štatútu Súdneho dvora a článok 81 Rokovacieho poriadku Všeobecného súdu.